S-208/2011

Mál þetta, sem dómtekið var 29. mars sl., er höfðað með ákæru lögreglustjórans á Suðurnesjum, útgefinni 31. janúar 2011, á hendur A, kt. 000000-0000, […] og B, kt. 000000-0000, […] „fyrir eftirtalin refsilagabrot:

I.

Á hendur ákærða B fyrir þjófnað og fjársvik með því að hafa 9. mars 2009 í búningsklefa Sundmiðstöðvar Keflavíkur, Sunnubraut 31, Reykjanesbæ, stolið debetkorti í eigu M-kk-ef P-kk-ef J-kk-ef, Mávatjörn 19, Reykjanesbæ, og þann dag svikið út vörur með því að nota kortið í viðskiptum á þremur stöðum í Reykjanesbæ þannig: Í Brautarnesti vörur að verðmæti kr. 400,-, í Pylsuvagninum vörur að verðmæti kr. 1.000,- og í apótekinu Lyf og heilsa vörur að verðmæti kr. 5.478,- (M. 008-2009-2615)

Telst þetta varða við 244. gr. og 248. gr. almennra hegningarlaga nr. 19, 1944.

II.

Á hendur báðum ákærðu fyrir að hafa 19. apríl 2009 á Hótel Keflavík, Vatnsnesvegi 12, Reykjanesbæ, stolið tölvu af gerð Compaq, 19“ Dell tölvuskjá, lyklaborði af Compaq gerð og tölvumús sömu gerðar. (M. 009-2009-4364)

III.

Á hendur ákærða A fyrir þjófnað með því að hafa 21. apríl 2009 stolið Regatta vindjakka í versluninni Regatta, Hafnargötu 25, Reykjanesbæ. (M. 008-2009-4264)

Teljast brot í liðum II. og III. varð við 244. gr. almennra hegningarlaga nr. 19, 1940.

IV.

Á hendur ákærða B fyrir fíkniefnalagabrot með því að hafa 1. desember 2010 haft í vörslum sínum 0.54 grömm af tóbaksblönduðu kannabisefni, er lögregla hafði afskipti af honum utan við Kirkjuveg 52, Reykjanesbæ. (M. 008-2010-12770)

Teljast brot í lið IV. varð við 2. gr. sbr. 5. gr. og 6. gr. laga um ávana- og fíkniefni nr. 65, 1974 sbr. lög nr. 60, 1980 sbr. lög nr. 13, 1985 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld lyf nr. 233, 2001.

Þess er krafist að ákærðu verði dæmdir til refsingar og til greiðslu alls sakarkostnaðar. Þá er þess krafist að ákærða B verði með dómi gert að sæta upptöku fíkniefna sem getur í lið IV. samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar um ávana- og fíkniefni og önnur eftirlitsskyld lyf nr. 233, 2001.

Einkaréttarkrafa:

Í málinu (sjá lið II. í ákæru) gerir Á-kk-nf J-kk-nf hdl. þá kröfu fyrir hönd Hótels Keflavíkur, kt. 000000-0000, Vatnsnesvegi 12, Reykjanesbæ, að ákærðu verði sameiginlega dæmdir til að greiða hótelinu skaðabætur að fjárhæð kr. 263.435 ásamt vöxtum af kr. 166.356 skv. 8. sbr. 4. gr. laga nr. 38/2001 frá 24. apríl 2009 til þess dags er liðinn verður mánuður frá því að krafa þessi er kynnt ákærðu en frá þeim degi af kr. 263.435, - með dráttarvöxtum skv. IV. kafla laga nr. 38/2001, sbr. 9. gr. laganna, allt til greiðsludags.“

Við þingfestingu málsins lækkaði bótakrefjandi bótakröfuna í 100.000 krónur og féll frá kröfu um greiðslu vaxta og dráttarvaxta.

Um málavaxtalýsingu er skírskotað til ákæru.

Ákærðu játaðu brot sín skýlaust fyrir dóminum eins og þeim er lýst í ákæru. Þykir með játningu ákærðu sem á sér stoð í gögnum málsins sannað að ákærðu hafi gerst sekir um þá háttsemi sem ákært er fyrir og eru brot ákærðu rétt heimfærð til refsiákvæða í ákærunni.

Hinn 1. júlí 2010 gekkst ákærði B undir greiðslu sektar hjá lögreglustjóra vegna þjófnaðar, en ákærði A hefur ekki áður sætt refsingu.

Við ákvörðun refsingar ákærðu er litið til þess að ákærðu hafa báðir játað brot sín hreinskilnislega. Þá er höfð hliðsjón af ungum aldri þeirra, en ákærðu voru á 16. ári þegar brotin í I.-III. lið ákærunnar voru fram og ákærði B 17 ára þegar brotið í IV. lið ákærunnar var framið. Allt er þetta virt ákærðu til refsimildunar. Á hinn bóginn ber að líta til þess að um samverknað ákærðu var að ræða að því er varðar brot í II. lið ákærunnar. Refsing beggja ákærðu er ákveðin með hliðsjón af ákvæðum 77. gr. almennra hegningarlaga nr. 19/1940.

Með hliðsjón af framangreindu þykir refsing ákærða B hæfilega ákveðin fangelsi í 45 daga, en refsing ákærða A fangelsi í 30 daga. Með hliðsjón af ungum aldrei ákærðu þykir rétt að fresta fullnustu refsingar beggja ákærðu skilorðsbundið eins og nánar greinir í dómsorði.

Þá er ákærða B gert að sæta upptöku á 0.54 grömmum af tóbaksblönduðu kannabisefni.

Við þingfestingu málsins féllust ákærðu báðir á að greiða bótakröfu Hótels Keflavíkur ehf. eftir að krafan hafði verið lækkuð í 100.000 krónur og fallið hafði verið frá greiðslu vaxta. Með vísan til þess er ákærðu gert að greiða bótakrefjanda 100.000 krónur í skaðabætur.

Ákærði B greiði þóknun skipaðs verjanda síns, U-kk-ef S-kk-ef B-kk-ef hdl., sem þykir hæfilega ákveðin 62.750 krónur að meðtöldum virðisaukaskatti. Annan sakarkostnað leiddi ekki af meðferð málsins.

Dóm þennan kveður upp S-kk-nf S-kk-nf héraðsdómari.

Dómsorð:

Ákærði, A, sæti fangelsi í 30 daga, en fullnustu refsingarinnar er frestað og skal hún falla niður að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940.

Ákærði, B, sæti fangelsi í 45 daga, en fullnustu refsingarinnar er frestað og skal hún falla niður að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940.

Ákærði B sæti upptöku á 0.54 grömmum af tóbaksblönduðu kannabisefni.

Ákærðu greiði Hótel Keflavík ehf. 100.000 krónur í skaðabætur.

Ákærði B greiði þóknun skipaðs verjanda síns, U-kk-ef S-kk-ef B-kk-ef hdl., 62.750 krónur.

S-kk-nf S-kk-nf